## Naredba o poduzimanju mjera za sprječavanje širenja i iskorjenjivanja bakterijske paleži - Erwinia amylovora (Burill) Winslow et al.

### NN 74/2001 (24.8.2001.), Naredba o poduzimanju mjera za sprječavanje širenja i iskorjenjivanja bakterijske paleži - Erwinia amylovora (Burill) Winslow et al.

# MINISTARSTVO POLJOPRIVREDE I ŠUMARSTVA

1273

Na temelju članka 11. stavka 1. i 3. i članka
12. stavka 1. točke 1., 2., 3., 5., 8. i 9. Zakona o zaštiti bilja (»Narodne
novine« broj 10/94), ministar poljoprivrede i šumarstva donosi

## NAREDBU

### O PODUZIMANJU MJERA ZA SPRJEČAVANJE ŠIRENJA I ISKORJENJIVANJE BAKTERIJSKE PALEŽI - *Erwinia amylovora* (Burill) Winslow et al.

Članak 1.

Ovom Naredbom propisuju se mjere za sprječavanje
širenja i iskorjenjivanje bakterijske paleži – *Erwinia amylovora* (Burill)
Winslow et al*.*

Članak 2.

Biljke domaćini bakterijske paleži prema
ovoj Naredbi su vrste iz rodova: *Amelanchier* spp. (merala), *Chaenomeles*spp*.* (japanska dunja), *Cotonaster* spp*.* (dunjarica), *Crataegus*
spp. (glog), *Cydonia* spp*.* (dunja), *Eriobotrya* spp.
(japanska mušmula), *Malus* spp. (jabuka), *Mespilus* spp*.* (mušmula),
*Pyracantha* spp*.* (glogovica), *Pyrus* spp. (kruška), *Sorbus*spp.(oskoruša) i *Stranvaesia* spp*.*

Članak 3.

Zavod za zaštitu bilja u poljoprivredi i šumarstvu
Republike Hrvatske (u daljnjem tekstu: Zavod) po nalogu Ministarstva
poljoprivrede i šumarstva (u daljnjem tekstu: Ministarstvo) provodit će sljedeće
mjere i postupke za sprječavanje širenja i iskorjenjivanje bakterijske paleži:

1.
zdravstvene preglede na biljkama domaćinima bakterijske paleži u područjima
zaraženim bakterijskom paleži (u daljnjem tekstu: karantenskim područjima)

2.
zdravstvene preglede na biljkama domaćinima bakterijske paleži u nezaraženim
područjima

3.
zdravstvene preglede na biljkama domaćinima bakterijske paleži u fitosanitarnom
koridoru

4.
edukaciju stručnjaka i proizvođača

5.
obavještavati javnost o mjerama suzbijanja.

Članak
4.

Posjednici
bilja navedenog u članku 2. ove Naredbe dužni su provoditi redovite vizualne
preglede u razdoblju od početka vegetacije do kraja prosinca.

U
slučaju kada posumnjaju na postojanje zaraze dužni su izvijestiti Zavod koji će
obaviti službeni pregled, daljnje praćenje i predložiti mjere za saniranje
stanja.

Uzorci
radi determinacije dostavljaju se na analizu Zavodu odnosno drugoj instituciji
koju ovlasti Zavod.

U
slučaju pozitivnog nalaza Zavod će izvijestiti nadležnu inspekciju zaštite
bilja koja će odrediti postupke i mjere za saniranje stanja.

Članak
5.

Posjednici
bilja u karantenskim područjima dužni su provoditi redovitu zaštitu u svojim
nasadima i to:

-
tijekom cvatnje provoditi zaštitu u skladu s uputama struke;

-
odstranjivati zaražene dijelove biljke. Izboji grana režu se 25 - 30
cm ispod mjesta vidljive zaraze. Odrezane dijelove obvezatno spaliti. Ranu
premazati fungicidom na osnovi bakra 10 puta jačom koncentracijom od one koja
je preporučena za isti fungicid u vrijeme vegetacije.

U
zaraženim voćnjacima nije dozvoljena ispaša pčela.

Članak
6.

U
slučaju kada Zavod utvrdi postojanje zaraze bakterijskom paleži na katastarskoj
čestici, nadležna inspekcija zaštite bilja naredit će sljedeće mjere i postupke
za njeno suzbijanje:

1.
u karantenskom području: (voćnjaci, okućnice i ostali nasadi osim rasadnika):

- narediti posjedniku bilja odstranjivanje
zaraženih dijelova biljke, rezanje izboja grana 25 - 30 cm ispod mjesta
vidljive zaraze, obvezatno spaljivanje odrezanih dijelova, premazivanje rane
fungicidom na osnovi bakra 10 puta jačom koncentracijom od one koja je preporučena
za isti fungicid u vrijeme vegetacije. U zaraženim voćnjacima zabraniti ispašu
pčela.

2.
u fitosanitarnom koridoru i nezaraženom području: (voćnjaci, okućnice i ostali
nasadi osim rasadnika):

-
narediti posjedniku bilja vađenje i spaljivanje svih stabala u nasadu u kojem
je utvrđena zaraza na više od 30 % stabala;

-
narediti posjedniku bilja vađenje i spaljivanje zaraženih i susjednih stabala i
svih sumnjivih stabala, ako je zaraza utvrđena na manje od 30 % stabala u
nasadu odnosno pojedinačnim stablima i zabraniti popunu upražnjenih mjesta;

-
narediti zdravstvenu kontrolu dva puta godišnje, a po potrebi i više tijekom
iste godine i iduće godine na mjestima na kojima su poduzete mjere uništavanja
pojedinačnih stabala te narediti uništavanje naknadno otkrivenih zaraženih
stabala;

-
narediti zdravstvenu kontrolu nasada i pojedinačnih stabala koja se nalaze do četiri
kilometara od mjesta na kojem je utvrđena zaraza;

-
zabraniti sljedećih pet godina sadnju vrsta iz članka 2. ove Naredbe na području
na kojem je posljednji put utvrđena zaraza.

3.
u rasadnicima na cijelom području Republike Hrvatske:

-
u rasadnicima u kojima je utvrđena zaraza narediti posjedniku bilja uništavanje
svih sadnica domaćina bakterijske paleži. Uništiti biljke domaćine bakterijske
paleži unutar 500 metara od granice rasadnika, iako ne pokazuju znakove
bolesti. U tim rasadnicima zabraniti prodaju sadnica domaćina bakterijske paleži
dvanaest mjeseci;

-
zaražena matična stabla domaćina bakterijske paleži moraju se iskrčiti i
spaliti. Sa matičnih stabala na kojima nije utvrđena zaraza zabranjuje se
uzimanje podloga i plemki 3 godine;

-
u rasadnicima u kojima nije utvrđena zaraza, ali je zaraza prisutna na
udaljenosti jedan do četiri kilometra od jednog ili više žarišta bakterijske
paleži, Zavod će dati procjenu fitosanitarnog rizika, za svaki slučaj posebno,
temeljem sljedećih parametara:

a)
broj žarišta u području procjene ili opažanja

b)
udaljenost rasadnika od jednog ili više žarišta

c)
jačina napada

d)
datumi pojave bolesti u području koje je pod zdravstvenim nadzorom

e)
rezultati laboratorijske analize.

U
cilju sprječavanja širenja i iskorjenjivanja bakterijske paleži, inspekcija zaštite
bilja može narediti i druge mjere i postupke, a prema prijedlogu nadležnih stručnjaka
i znanstvenika.

Članak
7.

Ministarstvo
snosi troškove za provođenje mjera koje provodi Zavod prema članku 3. ove
Naredbe.

Posjednik
bilja snosi troškove provođenja postupaka i mjera za saniranje stanja predviđenih
člankom 6. ove Naredbe.

Članak 8.

Stupanjem na snagu ove Naredbe prestaje važiti
Naredba o poduzimanju mjera za sprječavanje širenja i iskorjenjivanje
bakterijske paleži - *Erwinia amylovora* (Burill) Winslow et al. (»Narodne
novine« broj 151/98.).

Članak 9.

Ova Naredba stupa na snagu danom objave u
»Narodnim novinama«.

Klasa: 320-20/01-01/32
Urbroj: 525-1-01-1
Zagreb, 27. srpnja 2001.

Ministar
mr. sc. Božidar Pankretić, v. r.

Naredba, NN 74/2001-1273